<classify> Rais Dk. John Magufuli amesema makontena 20 yaliyoingizwa nchini kwa jina la Mkuu wa Mkoa wa Dar es Salaam, Paul Makonda lazima yalipiwe kodi.Ameagiza viongozi wote nchini kutekeleza majukumu yao kwa kuzingatia sheria na wasimamie ipasavyo matumizi ya rasilimali za umma kwa maslahi ya wananchi.Kwa mujibu wa Rais Magufuli, Waziri wa Fedha na Mipango tu ndiye mwenye dhamana ya kupokea misaada kwa niaba ya Serikali na si Mkuu wa Mkoa.Kwa mujibu wa sheria ya Madeni, Dhamana na Misaada Namba 30 ya mwaka 1974 kama ilivyorekebishwa na sheria namba 9 ya mwaka 2003 kifungu cha 3, 6,13 na 15, Waziri wa Fedha na Mipango ndiye mwenye mamlaka ya kukopa nje na ndani, kutoa dhamana na kupokea misaada kwa niaba ya Serikali.Kwa msingi huo, hakuna mtu yoyote mwenye mamlaka ya kukopa, kutoa dhamana na kupokea misaada kwa niaba ya Serikali bila mtu huyo kukasimiwa mamlaka hayo na Waziri wa Fedha kwa mujibu wa sheria hiyo amesema Rais Magufuli.Ametoa msimamo huo leo wakati anazungumza na viongozi na wafanyakazi wa wilaya ya Chato katika ukumbi wa Halmashauri ya Wilaya hiyo mkoani Geita. Amewataka viongozi wawe na utaratibu wa kusoma sheria na wajiepushe kutumiwa kwa maslahi ya watu.Waziri wa Fedha na Mipango, Dk Philip Mpango ameagiza Mamlaka ya Mapato Tanzania TRA iyapige mnada makontena 20 yaliyoingizwa nchini na Makonda, ili kupata kodi ya serikali inayokadiriwa kufikia Sh bilioni 1.2.Mpango alitoa agizo hilo Dar es Salaam alipofanya ziara ya kushtukiza katika eneo la kuhifadhia makontena-Bandari Kavu Dar es Salaam DICD kukagua makontena hayo.Alisema, kodi hiyo inadaiwa kwa mujibu wa sheria za nchi baada ya mwenye mali kutoilipa.Alisema, amesikitishwa na vitisho vinavyotolewa na Mkuu huyo wa Mkoa na vilivyonukuliwa na baadhi ya vyombo vya habari nchini akitumia vifungu vya Biblia kwamba yeyote atakayenunua mzigo huo atalaaniwa.Sheria za nchi hazichagui sura wala cheo cha mtu, na mimi ndicho nilichoapa, kutekeleza sheria za nchi, sheria za kodi, ndiyo dhamana niliyopewa kwa hiyo Kamishna, simamia sheria za kodi bila kuyumba,amesema Dk Mpango wakati anatoa maelekezo kwa Kamishna wa Forodha, Ben Usaje.  <topic>: KITAIFA 